**Erik André Huseklepp** (født 5. september 1984) er en norsk fotballtrener og tidligere fotballspiller som er assistenttrener for Brann.

Spillerkarriere
---------------

### Brann

I løpet av sine yngre år var Huseklepp innom IL Bjarg, før han som 16-åring ble vraket fra juniorlaget til Fyllingen.[] Derfor gikk han til Vadmyra, der han imponerte såpass mye at Fyllingen ønsket å hente ham tilbake foran 2004-sesongen. Etter returen markerte han seg såpass for 2.-divisjonsklubben at han våren 2005 var ønsket av eliteserieklubbene Brann og Odd Grenland.

Han valgte Brann, og gjorde seg bemerket umiddelbart etter overgangen. I sin første seriekamp på Brann stadion scoret han med sitt første spark på ballen etter 19 sekunder mot Fredrikstad. Han fortsatte med å være førstevalg på høyrekanten resten av sesongen.

Etter en overbevisende start på Brannkarrieren klarte ikke Huseklepp å følge opp suksessen fra 2005-sesongen. Etter at Petter Vaagan Moen ble kjøpt fra Ham-Kam før sesongen 2006 slet Huseklepp med å få spilletid, og i ettertid har det vist seg at Huseklepp slet med formen den sesongen.

10. juli 2007 ble det kjent at Huseklepp kom fram til en muntlig avtale om en overgang fra Bergen til Nadderud og Stabæk. Dette forutsatte imidlertid at Stabæk kjøpte Huseklepp fri fra kontrakten med Brann før 1. september, noe de ikke gjorde. Huseklepp innledet derfor nye forhandlinger med Brann etter at sesongen 2007 var over og 13. november skrev han under på en ny 3-årskontrakt for Brann.

Mot slutten av 2008-sesongen ble Huseklepp omskolert til spiss og spilte i denne posisjonen hele høsten.

### Bari

Den 30. januar 2011 ble det klart at Huseklepp hadde signert for AS Bari. 3. februar 2011 debuterte Huseklepp for Bari mot Internazionale som innbytter i det 70. minuttet for Gergely Rudolf.
Kontrakten binder ham til tre og ett halvt år, men en klausul tilsa at han fikk dra til en annen klubb for samme pris dersom Bari skulle rykke ned. Nedrykket ble et faktum ettersom Bari bare vant fem kamper denne sesongen. Tiden var også preget av mye bråk rundt utbetalinger av både overgangssum og lønninger. SK Brann fikk ikke penger for Huseklepp og klaget Bari inn til FIFA, som på sin side satte i gang etterforskning av Bari. Foreløpig har dette ikke fått noen konsekvenser. SK Brann ønsket å innfri en bankgaranti som de mente at Baris bankforbindelse hadde utstedt i forbindelse med overgangen. Denne bankgarantien hadde imidlertid aldri blitt gitt, mye på grunn av at daglig leder for SK Brann, Roald Bruun-Hanssen, ikke hadde kvalitetssikret denne. Bergensklubben var imidlertid raske med å frede sin leder. Husklepp fikk bare 13 kamper for Bari, men rakk å score to mål. Blant annet det siste målet klubben scoret i Serie A før de rykket ned. Han ble også kåret til banens beste spiller mot Fiorentina 27. februar 2011. Det har kommet frem i ettertid at Huseklepp måtte frasi sin rett til 1,7 millioner kroner da han ble solgt fra SK Brann til Bari. Han måtte også frasi seg 600.000 kroner i utestående lønn fra Bari da han ble solgt videre til Portsmouth.

### Portsmouth

På grunn av nedrykk og pengerot ville Huseklepp finne seg en ny klubb, og 18. august 2011 kunne hans agent Tore Pedersen meddele på sin Twitter-konto at Huseklepp hadde signert for den engelske Championshipsklubben Portsmouth, og blitt tildelt trøye nummer 10. Hans årslønn skal ligge på mellom 8 og 10 millioner norske kroner, noe som gjør ham til en av klubbens best betalte spillere. På grunn av manglende betaling fra Bari til SK Brann var det snakk om at Huseklepps spillerlisens kunne bli holdt igjen inntil dette var ordnet ordnet. Huseklepps første mål kom mot Blackpool, han ble dermed overtidshelt og sikret Portsmouth seieren i det som så ut til å ende i en kjedelig 0-0 kamp på Fratton Park. Den 5. november scoret Huseklepp ytterliggere 2 mål, i en kamp mot Nottingham Forest.

### Birmingham

På grunn av Portsmouths dårlige økonomi var de tvunget til å låne ut Erik Huseklepp, som satt på en årslønn på rundt 9 millioner norske kroner. Turen gikk over til Birmingham City FC på en 3 måneders leiekontrakt med opsjon på kjøp. Han fikk en grei start med scoring mot Derby etter bare noen få kamper, men etter scoringen gikk det nedover. På 11 kamper fikk lysluggen fra Sandsli to mål notert. Birmingham rykket ikke opp etter å ha blitt slått ut mot Blackpool i opprykskvalifiseringen. Huseklepp fikk ikke forlenget kontrakten med klubben og måtte vende tilbake til Portsmouth, som rykket ned til Football League One. Det var ventet at Huseklepp forlot klubben. Ifølge agent Tore Pedersen var det alltid Brann som var førstevalget for bergenseren.

### Brann

Huseklepp tilbake i Norge, sommeren 2012  Foto: C. Hill, 2012 
Den 28. juli 2012 meldte Portsmouth at Huseklepp igjen var klar til å spille for Brann og at han hadde skrevet under en langtidskontrakt. Dette var ikke helt riktig, det var fortsatt noen detaljer som gjenstod. Klubbene Brann, Bari og Portsmouth ble enige, og Huseklepp skrev
under på kontrakten tirsdag 31. juli 2012. Han har uttalt at han ønsker å spille for Brann resten av hans profesjonelle karriere.

### Haugesund

22. november 2017 ble kontrakten hans med Haugesund terminert.

### Åsane

22. november 2017 signerte han for Åsane.

### Landslagskarriere

Den 12. august 2009 scoret han sitt første landslagsmål, i VM-kvalifiseringskampen mot Skottland på Ullevaal Stadion. Den 11. august 2010 scoret han to mål mot Frankrike. Den 7. september 2010 scoret han det eneste målet mot Portugal i EM-kvalifiseringen på Ullevaal Stadion, som resulterte i seier for Norge. 26. mars 2011 fulgte han opp med Norges skåring i 1–1-kampen mot Danmark på Ullevaal Stadion. Huseklepp spilte vanligvis ving i Drillos 4-5-1-formasjon på landslaget.

Trenerkarriere
--------------

Den 5. januar 2022 ble han ansatt som ny assistenttrener for Brann.

Familie
-------

Hans far Ingvald Huseklepp ble cupmester for Brann i 1976, mens søsteren Elise Huseklepp var eliteseriespiller i håndball for Tertnes.

Landslagsmål for Norge
----------------------

Huseklepp for landslaget, juni 2013  Foto: C. Hill, 2013 

| # | Dato | Stadion | Motstander | Resultat | Turnering |
| --- | --- | --- | --- | --- | --- |
| 1 | 12. august 2009 | Ullevaal Stadion, Oslo | Skottlands flagg Skottland | 4-0 | Kvalifisering til VM i fotball 2010 |
| 2 | 11. august 2010 | Ullevaal Stadion, Oslo | Frankrikes flagg Frankrike | 2–1 | Vennskapskamp |
| 3 | 11. august 2010 | Ullevaal Stadion, Oslo | Frankrikes flagg Frankrike | 2–1 | Vennskapskamp |
| 4 | 7. september 2010 | Ullevaal Stadion, Oslo | Portugals flagg Portugal | 1–0 | Kvalifisering til EM i fotball 2012 |
| 5 | 17. november 2010 | Aviva Stadium, Dublin | Irlands flagg Irland | 1–2 | Vennskapskamp |
| 6 | 26. mars 2011 | Ullevaal Stadion, Oslo | Danmarks flagg Danmark | 1–1 | Kvalifisering til EM i fotball 2012 |
| 7 | 12. november 2011 | Cardiff City Stadium, Cardiff | Wales’ flagg Wales | 4–1 | Vennskapskamp |

Referanser
----------

1. ↑   Argentine Soccer Database, oppført som ERIK HUSEKLEPP, BDFA player ID 52860[Hentet fra Wikidata]
2. ↑   transfermarkt.com, Transfermarkt spiller-ID 34599, besøkt 9. oktober 2017[Hentet fra Wikidata]
3. ↑  profil på altomfotball.no
4. ↑  Huseklepp blir ny assistenttrener
5. ↑  Fxt.no – Stabæk enig med Huseklepp 10.07.07 Arkivert 13. juli 2007 hos Wayback Machine.
6. ↑  Bt.no – Huseklepp lokkes med superlønn 29.10.07 Arkivert 30. oktober 2007 hos Wayback Machine.
7. ↑  Huseklepp blir i Brann[*død lenke*]
8. ↑  brann.no – Huseklepp er mye lik Helstad
9. ↑  tv2sporten.no Huseklepp har skrevet under for Bari
10. ↑  Huseklepp nekter å snakke om Bari-penger Arkivert 1. april 2011 hos Wayback Machine.
11. ↑  FIFA skal etterforske Bari[*død lenke*]
12. ↑  Roald Bruun-Hanssen: – Vi rakk ikke kvalitetssikre bankgarantien
13. ↑  Brann freder Roald Bruun-Hanssen
14. ↑  Huseklepp avsluttet med scoring
15. ↑  Huseklepp kåret til banens beste av italiens storavis
16. ↑  – Huseklepp sier fra seg 600.000
17. ↑  Huseklepp får nummer 10
18. ↑  bt.no Portsmouth: - Huseklepp er Brann-klar Arkivert 31. juli 2012 hos Wayback Machine.
19. ↑  «Terminerer kontrakten». Arkivert fra originalen 26. november 2017. Besøkt 23. november 2017.
20. ↑  Huseklepp har signert!
21. ↑  Huseklepp blir ny assistenttrener
22. ↑  aftenposten.no Her begynte det for Huseklepp Arkivert 13. desember 2011 hos Wayback Machine.

Eksterne lenker
---------------

* (en) Erik Huseklepp – kategori av bilder, video eller lyd på Commons Rediger på Wikidata
* (en) Erik Huseklepp på Internet Movie Database Rediger på Wikidata
* (en) Erik Huseklepp – UEFA Rediger på Wikidata

* (en) Erik Huseklepp – Transfermarkt Rediger på Wikidata

* (en) Erik Huseklepp – national-football-teams.com Rediger på Wikidata

* (en) Erik Huseklepp – WorldFootball.net Rediger på Wikidata

* (en) Erik Huseklepp – Soccerbase.com Rediger på Wikidata

* (en) Erik Huseklepp – FootballDatabase.eu Rediger på Wikidata

* (en) Erik Huseklepp – Soccerway Rediger på Wikidata

* (en) Erik Huseklepp – EU-Football.info Rediger på Wikidata

* (no) Erik Huseklepp – Norges Fotballforbund Rediger på Wikidata

* (en) Erik Huseklepp – FBref Rediger på Wikidata

| * v
* d
* r
Sportsklubben Brann – 2023 |
| --- |
| 
* 1 Dyngeland
* 3 Pallesen Knudsen
* 6 Sery Larsen
* 7 Warming
* 8 Horn Myhre
* 9 Castro
* 10 Børsting
* 11 Finne
* 12 Holmen Johansen
* 13 Crone
* 14 Mathisen
* 16 Blomberg
* 17 Soltvedt
* 18 Kartum
* 19 Heltne Nilsen
* 20 Heggebø
* 21 Kristiansen
* 22 Simba
* 23 Pedersen
* 25 Jensen Wassberg
* 27 Sande

Hovedtrener: Horneland
Assistenttrener: Huseklepp
 |


|  |  |
| --- | --- |
| Oppslagsverk/autoritetsdata | Store norske leksikon
 |